Μαρσελίνιο Παραΐμπα

Ο Μαρσέλο ντος Σάντος (Marcelo dos Santos, γεννημένος 17 Μαΐου 1975), περισσότερο γνωστός ως Μαρσελίνιο Παραΐμπα (Marcelinho Paraíba) ή απλώς Μαρσελίνιο, είναι Βραζιλιάνος πρώην διεθνής ποδοσφαιριστής και  προπονητής, νυν πρόεδρος της Νασιονάλ Ατλέτικο Κλούμπε του Πάτος. Στη Βραζιλία είναι επίσης γνωστός ως Μαρσελίνιο Παραΐμπα, ως αναφορά στην πολιτεία στην οποία γεννήθηκε.

 Καριέρα 
Ξεκίνησε την καριέρα του από την Καμπινένσε, στην Παραΐμπα, με την οποία και κατέκτησε δύο τίτλους πρωταθλήματος. Μεταξύ του 1994 και του 1995, αγωνίστηκε με τα χρώματα της Σάντος. Δύο χρόνια αργότερα, ωστόσο, πέτυχε να καθιερωθεί ποδοσφαιρικά στη Σάο Πάολο, με την οποία και κατέκτησε δύο φορές το κρατικό πρωτάθλημα, προτού πωληθεί στη Μαρσέιγ.

Πέρασε μόλις έναν χρόνο στη Γαλλία, ενώ το 2001 επέστρεψε στη Βραζιλία προκειμένου να αγωνιστεί με την Γκρέμιο, με τα χρώματα της οποίας και άρχισε να φτάνει στο απόγειο της καριέρας του. Εκείνη την περίοδο, ο Μαρσελίνιο Παραΐμπα ήταν γνωστός ως "Μαρσελίνιο Παραούτσο" από τους οπαδούς του συλλόγου, λόγω της παρουσίας του στην ομάδα. Αναδείχθηκε πρωταθλητής και πρώτος σκόρερ του Καμπεονάτο Γκαούτσο, όπου και πέτυχε ένα τέρμα στην επαναληπτική αναμέτρηση του τελικού απέναντι στην Κορίνθιανς, ωστόσο δεν αγωνίστηκε στο πρωτάθλημα εκείνη τη χρονιά, καθώς υπέγραψε συμβόλαιο διάρκειας πέντε ετών με τη Χέρτα Βερολίνου.

Ο Μαρσελίνιο αγωνίστηκε για λογαριασμό της Χέρτα από το 2001 έως το 2006. Θεωρείται ως ένας εκ των κορυφαίων παικτών στην ιστορία του συλλόγου, ενώ έγινε εκεί γνωστός για την υψηλή τεχνική του κατάρτιση, αγωνιζόμενος ως δημιουργικός μέσος και ηγέτης και όντας τοποθετούμενος στον χώρο του κέντρου και της επίθεσης. Επιπλέον, είχε την ευθύνη της εκτέλεσης των φάουλ, των κόρνερ, καθώς και των πέναλτι για την ομάδα. Διακρίθηκε επίσης για την ακρίβεια στις πάσες του και το υψηλό επίπεδο των ντριμπλών του. Σήμα κατατεθέν της προσωπικότητας του συγκεκριμένου ποδοσφαιριστή ήταν τα, συνήθως, ιδιαίτερης αισθητικής παπούτσια του και τα, συνήθως, πολύχρωμα μαλλιά του. Πραγματοποίησε συνολικά πέντε διεθνείς συμμετοχές με την Εθνική Βραζιλίας, στη διάρκεια των οποίων πέτυχε συνολικά ένα τέρμα. Στις αρχές της σεζόν 2006-07, αποφάσισε από μόνος του να επεκτείνει τον χρόνο των θερινών διακοπών του κατά εννέα ημέρες, κάτι που οδήγησε σε χαμηλών τόνων αντιπαράθεσή του με την τεχνική και διοικητική ηγεσία του συλλόγου. Έπειτα από δηλώσεις του Μαρσελίνιο, στη διάρκεια των αμέσως επόμενων ημερών, οι οποίες προκάλεσαν ερωτήματα αναφορικά με την παραμονή του ή όχι στη Χέρτα, ο ίδιος έθεσε τέλος στο συμβόλαιό του με τον σύλλογο, υπογράφοντας, στη συνέχεια, συμβόλαιο διάρκειας τριών ετών με την τουρκική Τραμπζονσπόρ έναντι ποσού ύψους περίπου 2,5 εκατομμυρίων ευρώ.

Τον Αύγουστο του 2008, ο Μαρσελίνιο Παραΐμπα επέστρεψε στη Βραζιλία προκειμένου να αγωνιστεί με τα χρώματα της Φλαμένγκο. Στις 6 Μαρτίου 2009, η Κορίτιμπα ανακοίνωσε την απόκτησή του με ελεύθερη μεταγραφή έως το τέλος της σεζόν, καθώς ο Μαρσελίνιο ολοκλήρωσε το συμβόλαιό του με τη Φλαμένγκο. Έπειτα από τον υποβιβασμό της Κορίτιμπα, υπέγραψε εκ νέου στη Σάο Πάολο στις 18 Δεκεμβρίου 2009. Στις 9 Αυγούστου 2010, παραχωρήθηκε υπό τη μορφή δανεικού στη Σπορτ έως το τέλος της σεζόν 2010, ενώ το συμβόλαιό του επεκτάθηκε έως τη λήξη της σεζόν 2011. Η καριέρα του συνεχίστηκε έως σχεδόν τα 45 του χρόνια με δεκάδες μετακινήσεις μικρού χρονικού διαστήματος σε μικρές ομάδες κυρίως της πατρίδας του έχοντας αγωνιστεί συνολικά σε 1.125 επίσημους αγώνες.

 Τίτλοι και διακρίσεις 
Καμπινένσε
Πολιτειακό Πρωτάθλημα Παραΐμπα: 1991, 1993
Σάο Πάολο
Πολιτειακό Πρωτάθλημα Σάο Πάολο: 1998, 2000
Γκρέμιο
Πολιτειακό Πρωτάθλημα Ρίο Γκράντε ντο Σουλ: 2001
Κύπελλο Βραζιλίας: 2001
Χέρτα Βερολίνου
 Λιγκ Καπ Γερμανίας: 2001, 2002
Μπόα Εσπόρτε Κλούμπε
Τάσα Μίνας Ζεράις: 2012

 Παραπομπές 

 Εξωτερικοί σύνδεσμοι 

 Προφίλ του Μαρσελίνιο Παραΐμπα στο weltfussball.de 


Κατηγορία:Βραζιλιάνοι ποδοσφαιριστές
Κατηγορία:Ποδοσφαιριστές Σάντος Φουτεμπόλ Κλούμπε
Κατηγορία:Ποδοσφαιριστές Σάο Πάολο Φουτεμπόλ Κλούμπε
Κατηγορία:Ποδοσφαιριστές Ολιμπίκ Μαρσέιγ
Κατηγορία:Ποδοσφαιριστές Γκρέμιο Φουτεμπόλ Πόρτο Αλεγκρένσε
Κατηγορία:Ποδοσφαιριστές Χέρτα Βερολίνου
Κατηγορία:Ποδοσφαιριστές Τραμπζονσπόρ
Κατηγορία:Ποδοσφαιριστές Σούπερ Λιγκ Τουρκίας
Κατηγορία:Ποδοσφαιριστές ΦφΛ Βόλφσμπουργκ
Κατηγορία:Ποδοσφαιριστές Κλούμπε ντε Ρεγκάτας ντο Φλαμένγκο
Κατηγορία:Ποδοσφαιριστές Κορίτιμπα Φουτ Μπολ Κλαμπ
Κατηγορία:Ποδοσφαιριστές Σπορτ Κλουμπ ντο Ρεσίφε
Κατηγορία:Ποδοσφαιριστές Εθνικής Βραζιλίας
Κατηγορία:Ποδοσφαιριστές Καμπεονάτο Μπραζιλέιρο Σέριε Α
Κατηγορία:Ποδοσφαιριστές Καμπεονάτο Μπραζιλέιρο Σέριε Β
Κατηγορία:Ποδοσφαιριστές Μπούντεσλιγκα
Κατηγορία:Μέσοι ποδοσφαιριστές
Κατηγορία:Ποδοσφαιριστές Λιγκ 1